NVG vorder stadig maar seker met Gupta-vervolgingsAjay en Atul Gupta (Foto: ANA) Daar is stadige maar besliste vordering met die Nasionale Vervolgingsgesag (NVG) se optrede teen staatskapers, het die nasionale direkteur van openbare vervolging, adv. Shamila Batohi, Dinsdag in die parlement gesê. Die NVG, waarvan Batohi die hoof is, loop die afgelope paar maande onder groeiende kritiek deurgeloop weens die stadige pas waarteen beweerde staatskapers, en by name die omstrede Gupta-familie, in Suid-Afrika vervolg word. Die gebrom het ‘n crescendo bereik nadat die VSA verlede week sanksies teen die Guptas ingestel het terwyl Suid-Afrika op die oog af stadige tot geen vordering toon nie. Batohi het gesê daar word beslis vordering gemaak “ook oor diegene wat in die Verenigde Arabiese Emirate en Indië is” (dis die twee lande waar die Guptas die meeste van hul tyd deurbring). Sy het bygevoeg daar word probeer om diegene uitgelewer te kry, maar dat daar tans nog geen uitleweringsooreenkoms met die Emirate is nie, en dat Indië nie juis saamwerk om enigeen uit te lewer nie, maar dat sy en die minister van justisie, Ronald Lamola, persoonlik in onderhandelinge met die Indiese owerhede betrokke is om uitlewerings te bewerkstellig. Op ‘n vraag van adv. Glynnis Breytenbach, DA-LP, het Batohi die onderneming gegee dat sy ewe hard sal werk om die beweerde bedrieër Barry Tannebaum, wat tans in Melbourne, Australië is, uitgelewer te kry. Die komitee het ook op bewoë wyse afskeid geneem van die hoogs gerespekteerde Willie Hofmeyr, jarelange hoof van die batebeslagleggingseenheid, wat vanjaar aftreeouderdom bereik.